Жаншэрхъ
Акцэ
«Зыузэд, Налшык!»
Налшык, ХьэтIохъущокъуэм и хадэм иджыблагъэ щекIуэкIащ узыншагъэр хъумэнымкIэ, къалэдэсхэр физическэ щэнхабзэм пыщIа Iуэхухэм нэхъ куууэ къыхэшэнымкIэ, апхуэдэуи Олимп джэгухэм хэт Урысейм и командэ къыхэхар дэIыгъыным теухуа, «Зыузэд, Налшык!» спорт акцэр. Абы цIыхушхуэ кърихьэлIат.
КъБР-м спортымкIэ и министр, Олимп джэгухэм я чемпион Хъущт Аслъэнбэч, УФ-м щIыхь зиIэ и тренер Къардэн Анзор, фитнесымкIэ гъэсакIуэ Къетыкъуэ Индирэ сымэ я гъусэу, щIалэгъуалэмрэ сабийхэмрэ, апхуэдэуи абыхэм я адэ-анэхэм, псоми зэдай зарядкэр ирагъэкIуэкIащ.
Къызэхуэсахэм я нэгу щIэкIащ тхэквондом зыхуэзыгъасэ ди спортсменхэм я гъэлъэгъуэныгъэ дахэр. Ахэр сыт хуэдэ утыку ибгъэхьэми, уазэрытемыукIытыхьынур наIуэт.
ЗэIущIэм хэтахэм нэхъ гукъинэж ящыхъуахэм ящыщщ «Спортсменхэм ехъулIэныгъэ лъагэхэр яIэну» флешмоб зэхыхьэр. Акцэм кърихьэлIа дэтхэнэри хуитт Рио-де-Жанейрэ щекIуэкI Олимп джэгухэм хэт Урысейм и гуп къыхэхам хуэгъэзауэ яIэ хъуэхъухэр, хъуэпсапIэхэр ятхыну.
ЗэIущIэ дахэр къезыхьэжьа, «Уи гъунэгъум дэIэпыкъу» зыфIаща сабий-щIалэгъуалэ волонтёр жылагъуэ зэгухьэныгъэр зыхуеинухэмкIэ КъБР-м спортымкIэ и министерствэм къызэригъэпэщащ.
НафIэдз Мухьэмэд.
Гимнастикэ
Мокъуэ Дисанэ и лъагапIэ
Мокъуэ Дисанэ игъэзэщIащ Урысейм эстетикэ гимнастикэ спорт лэужьыгъуэмкIэ и мастер мардэр.
Кубань къэрал университетым (Краснодар къ.) физическэ щэнхабзэмкIэ, спортымрэ туризмэмкIэ и къудамэм щеджэ хъыджэбз щэныфIэм и ныбжьыр илъэс 18 хъуа къудейщ. Ар хэтщ Урысейм эстетикэ гимнастикэмкIэ и командэ къыхэхам. Апхуэдэуи илъэс ипэкIэ художественнэ гимнастикэмкIэ Урысейм спортымкIэ и мастерым и мардэр игъэзэщIащ. Мокъуэ Дисанэ къыдэлажьэр СССР-м спортымкIэ и мастер, тренер Захаровэ Натальещ.
Темыр Уэлий.
Бгы-лыжэ спорт
НыбжьыщIэхэр утыку къохьэ
Урысейм бгы-лыжэ спортымрэ сноубордымкIэ и федерацэмрэ Дунейпсо лыжэ федерацэмрэ ирагъэкIуэкIыну зэхьэзэхуэхэм я махуэгъэпсым ипкъ иткIэ, Къэбэрдей-Балъкъэрым хыхьэ Терскол жылагъуэм ныбжьыщIэхэм я урысейпсо зэхьэзэхуэ щекIуэкIащ.
Зэхьэзэхуэр къызэрагъэпэщащ Урысеймрэ Къэбэрдей-Балъкъэрымрэ бгы-лыжэ спортымрэ сноубордымкIэ я федерацэхэмрэ Къэбэрдей-Балъкъэрым СпортымкIэ и министерствэмрэ.
Зэпеуэхэр гупищу гуэшауэ щытащ: зи ныбжьыр илъэс 12 — 13-хэм, 14 — 15-хэм, 16 — 20-хэм итхэр. Къэралпсо зэхьэзэхуэм хэтащ Мэзкуу къалэм, Мурманск, Мэзкуу областхэм, Алтай, Тэтэрстан республикэхэм, Камчаткэ крайм, нэгъуэщIхэми къикIа спортсменхэр. Псори зэгъусэу цIыхуищэм щIигъу.
НыбжьыщIэхэр зэрызэпеуэ слаломымрэ слаломышхуэ лIэужьыгъуэхэмкIэ зыхэта гупым пашэ щыхъуащ Ленинград областым щыщ Соломахэ Софие, Мэзкуу областым къикIа Погребицкая Ольгэ, Сахалиным щыщ Воронов Александр сымэ. КъищынэмыщIауэ, япэ увыпIэхэр адрей гупхэм къыщахьащ Алтай крайм къикIахэу Цуниковэ Вероникэрэ Ткаченкэ Данилрэ, санкт-петербургдэс Пянковская Оксанэ, Пермь щыщ Гайдук Дмитрийрэ Мэзкуу областым къикIа Петров Николайрэ.
Къэбэрдей-Балъкъэрым и спортсменхэм ящыщу зэфIэкI нэхъ лъагэ къэзыгъэлъэгъуар Мурзаев Артурщ. Зи ныбжьыр илъэс 14 — 15 хъухэм я гупым слаломышхуэмкIэ я зэпеуэм абы еплIанэ увыпIэр щиубыдащ.
Зэхьэзэхуэм и хьэщIэ лъапIэхэу щытащ Урысейм бгы-лыжэ спортымрэ сноубордымкIэ и федерацэм и президент Мельников Леонидрэ абы и къуэдзэ, федерацэм и гъэзэщIакIуэ унафэщI Цыганов Валерийрэ.
ЖЫЛАСЭ Замир.
Зэзауэ зэхэт
КIэрэфым и ехъулIэныгъэ
Мы махуэхэм Краснодар къалэм щекIуэкIащ зэзауэ зэхэтхэмкIэ зэхьэзэхуэ. Абы хэтащ Къэбэрдей-Балъкъэрым щыщ, зи хьэлъагъыр килограмм 61-м нэблагъэ КIэрэф Азэмэт.
Сыт и лъэныкъуэкIи хуэхьэзыру зэIущIэм хыхьа адыгэ щIалэм шэч къызытумыхьэн текIуэныгъэ къыфIихьащ Новороссийск щыщ Кадиров Абдулкахар. Зэзауэм и япэ Iыхьэм и ещанэ дакъикъэм КIэрэфым и хьэрхуэрэгъур нокауткIэ къриудащ.
ТЕМЫР Дыщэнэ.
БэнэкIэ хуит
Махуэм и дамыгъэ
Урысейм зыхъумэжыныгъэхэмкIэ и министерствэм къыбгъэдэкIыу бэнакIуэ зыбжанэм иратащ «Зэкъуэтыныгъэр гъэбыдэным хуищIа хьэлъхьэныгъэм папщIэ» медалыр. Ар зыхуагъэфэщахэм ящыщщ ди лъахэгъу Махуэ Билал.
«Дамыгъэхэр зылъысахэм спортсменхэм я зэхуэсу Сочэ къалэ щекIуэкIам щратыжын хуеят, ауэ бэнакIуэхэм зэрызагъасэм къыхэкIкIэ, а зэIущIэм кърихьэлIэфакъым. Олимп джэгухэм хэтынухэр къыщыхаха Новогорск къалэм бэнакIуэ нэхъ лъэрызехьэхэм медалхэр щратыжащ.
Фигу къэдгъэкIыжынщи, Махуэ Билал бэнэкIэ хуитымкIэ Урысейм и гуп къыхэхам и капитанщ, Рио-де-Жанейрэ щекIуэкI Олимп джэгухэм шыщхьэуIум и 20-м утыку къыщихьэнущ.
Уэркъ Жыраслъэн.
Щад Албэч ипэкIэ мэкIуатэ
Македонием щекIуэкIащ бэнэкIэ хуитымкIэ класс «А»-м и дунейпсо зэхьэзэхуэ. Белоруссием и щIыхьыр ихъумэу абы зыкъыщигъэлъэгъуащ Къэбэрдей-Балъкъэрым щыщ Щад Албэч.
Щадыр къыщалъхуари и сабиигъуэр щигъэкIуари Налшык къалэщ. Илъэсих ныбжьым иту абы бэнэкIэ хуитым зыхуигъэсэн щыщIидзащ ХьэцIыкIу Тимур и деж. Мы зэманым зэфIэкI лъагэхэр къэзыгъэлъагъуэ ди хэкуэгъур Белоруссием щопсэу икIи зыщегъасэ. Иджыблагъэ зыхэта зэпеуэм абы килограмми 125-рэ зи хьэлъагъхэм я деж щигъэзэщIащ спортым дунейпсо классымкIэ и мастерым и мардэр.
Темыр Уэлий.
Зэхьэзэхуэ
«Кавказ джэгухэм» зыхуагъэхьэзыр
Бахъсэн къалэ дэт «Юность» стадионым мы махуэхэм щекIуэкIащ «Кавказым ис лъэпкъхэм я щэнхабзэмрэ спортымрэ я фестивалым» и щIыналъэ зэхьэзэхуэ. Абы жыджэру хэтащ профессиональнэ спортсменхэр, Бахъсэн къалэм и спорт школхэм я гъэсэнхэр, къалэм дэт IуэхущIапIэхэм я лэжьакIуэхэмкIэ зэхагъэува гупхэр, нэгъуэщIхэри.
Зэхьэзэхуэр къызэIуихащ икIи къызэхуэсахэм «Кавказ джэгухэр» зи фIэщыгъэцIэ спорт махуэшхуэмкIэ ехъуэхъуащ Бахъсэн къалэм и Iэтащхьэ Мамхэгъ Хьэчим. Я командэхэм къыдэщIыну стадионым къыщызэхуэсат школхэм я еджакIуэхэр, унафэщIхэр, адиминистрацэм и лэжьакIуэхэр, къалэдэсхэр.
Спорт зэхьэзэхуэу 12 щекIуэкI стадионыр Iыхьэ зыбжанэу гуэшауэ щытащ. Гупхэр зэпеуащ шабзэкIэ нэщанэ еуэнымкIэ, кIапсэкIэ зэпекъунымкIэ, IэпщэкIэ зэпеIэнымкIэ, нэгъуэщI куэдкIи.
Мини-футболымкIэ япэ увыпIэр иубыдащ «Автозапчасть»-м, хьэлъэ къэIэтынымкIэ Хъуэт Аскэр, шабзэкIэ нэщанэм еуэнымкIэ Бэрэгъун Аскэр сымэ пашэныгъэр зыIэрагъэхьащ. ЦIыхубзхэм я деж троеборьемкIэ щытекIуащ Нэгъуей Миланэ.
Мыбы щытекIуа спортсменхэр хэтынущ «Кавказ джэгухэр» зэхьэзэхуэм и республикэ Iыхьэу Налшык щекIуэкIынум. Къызэхуэсахэя я нэгу зригъэужьащ Бахъсэн къалэ администрацэм щэнхабзэмкIэ и къудамэм и лэжьакIуэхэм къызэрагъэпэща концертым.
КЪЭХЪУН Бэч.
Дзюдо
Зэуэ медалиплI
Кавказ Ищхъэрэ федеральнэ щIыналъэм ныбжьыщIэхэм дзюдомкIэ я зэхьэзэхуэ Шэшэным и Грознэ къалэм щекIуэкIащ.
Абы хэтащ Кавказым и хэгъуэгухэм къикIа спортсмен 350-м нэблагъэ.
Зэпеуэм увыпIэ нэхъыщхьэр щаубыдащ Къуэдз Къантемыррэ (кг 55-рэ) Дыгулыбгъу Дамиррэ (кг 60). Дыжьын медалыр зыIэригъэхьащ Хьэжмэт Къантемыр (кг 60). Жэзыр къылъысащ Шырыт Астемыр (кг 90).
ТекIуэныгъэр къэзыхьа ди щIалэхэм зыхуагъэхьэзырынущ илъэс 18 иримыкъуахэм Оренбург къалэм дзюдомкIэ щрагъэкIуэкIыну урысейпсо зэхьэзэхуэм.
Махуэщ Шумахуэ.
Джэданэмрэ Занкишиевымрэ «Тажышхуэм» щIобэн
Тхьэмахуэ блэкIам Тюмень къалэм щекIуэкIащ дзюдомкIэ «Тажышхуэ» дунейпсо зэхьэзэхуэ. Атлетикэ псынщIэм и манежым щызэхуэсат къэрал 25-м къикIа спортсмен лъэрызехьи 120-м щIигъу.
Зи хьэлъагъыр килограмм 73-м нэблагъэхэм я гупым щыбанэ, Къэбэрдей-Балъкъэрым щыщ Джэданэ Алим финал ныкъуэ зэIущIэм къыщыхигъэщIащ Узбекистаным къикIа Тураев Хикматуллэ. АрщхьэкIэ ещанэ увыпIэм щхьэкIэ зэпэщIэтыныгъэм ди лъэпкъэгъум текIуэныгъэ къыщихьащ икIи жэз медалыр зыIэригъэхьащ.
Зэхьэзэхуэм къыщыхэжаныкIащ ди республикэм щыщ нэгъуэщI бэнакIуи. Зи хьэлъагъыр килограмми 100-м нэблагъэхэм я деж ещанэ увыпIэр къыщихьащ Азербайджаным къикIа Шукуровыр хэзыгъэщIа Занкишиев Къазбэч.
«Пэжу жысIэнщи, къэзгъэлъэгъуа зэфIэкIымкIэ сыарэзыкъым. Финалым сыщыбэнэну сыхуеящ, ауэ къызэхъулIакъым. ДяпэкIэ нэхъ хэкъузауэ зызгъэсэнщ. Сэ къыздэщIыну къэкIуа си ныбжьэгъухэмрэ си цIыхугъэхэмрэ бэнэкIэ дахэкIэ згъэгуфIэну сыхущIэкъуащ», — жиIащ Занкишиевым.
МЭЗКУУ Къанщобий.
